Predkladacia správa

Vláda SR svojím uznesením č. 708 z  13. septembra 2000 súhlasila so spoluprácou s Medzinárodným menovým fondom na báze monitorovacieho programu Staff Monitored Program, ktorý bol zapracovaný do Vyhlásenia o hospodárskej politike, prerokovaného vo vláde SR 28. marca 2001. K Vyhláseniu o hospodárskej politike vláda SR prijala uznesenie č. 273 z  28. marca 2001, v rámci ktorého v bode B. 1. uložila medzi inými aj ministrovi práce, sociálnych vecí a rodiny plniť úlohy uvedené v prílohách uznesenia. Z pohľadu aktuálnosti úloh bola v prílohe č. I uznesenia uložená úloha č. 15 v znení „vláda schváli harmonogram postupného zvyšovania veku odchodu do dôchodku“ s termínom jún 2001.

Možnosť plnenia danej úlohy bola zakotvená už vo vládou schválenej Koncepcii reformy sociálneho poistenia v Slovenskej republike, ktorá bola predložená na verejnú diskusiu a bol k nej vykonaný prieskum verejnej mienky a ktorá bola predmetom rokovaní v Rade hospodárskej a sociálnej dohody a vláde SR a pokračovala diskusiou o Koncepcii reformy sociálneho poistenia v Národnej rade Slovenskej republiky a ďalších inštitúciách. Koncepcia  reformy  sociálneho poistenia v Slovenskej republike bola schválená vládou SR uznesením č. 602 dňa 9. augusta 2000. Postup prác na reforme bol detailne rozpracovaný v Organizačnom harmonograme zabezpečenia realizácie Koncepcie reformy sociálneho poistenia v Slovenskej republike, ktorý bol schválený vládou SR uznesením č. 1021 dňa 6. decembra 2000.

Podklady k zvyšovaniu veku odchodu do dôchodku boli predmetom rokovania Pracovnej skupiny na reformu sociálneho poistenia v marci 2001 a Rady ministra na reformu sociálneho poistenia v máji 2001. Nultá verzia pripravovaného zákona o sociálnom poistení, ktorá zahŕňa postupné vyrovnávanie veku odchodu do dôchodku žien v zmysle Smernice      č. 79/7/EHS o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením (ďalej len „zásada rovnakého zaobchádzania“), bola predmetom rokovania Rady ministra na jej poslednom zasadnutí v máji 2001.

Podporné dôvody k vyrovnaniu veku odchodu do dôchodku žien a mužov sú uvedené v dôvodovej správe a postupnosť vyrovnávania je popísaná v Harmonograme vyrovnávania veku odchodu do dôchodku žien a mužov v troch alternatívach a v tabuľkách č. 1 – 7. K predkladanému materiálu je potrebné uviesť, že vyrovnanie veku odchodu do dôchodku žien a mužov na 60 rokov nie je postačujúcim manévrom k zachovaniu už v súčasnosti ťažko udržateľných existujúcich indexov závislosti osôb v produktívnom a poproduktívnom veku.

Vyrovnávanie veku odchodu do dôchodku žien a mužov je spracované v troch alternatívach; v dvoch alternatívach (alternatíva 1 a  alternatíva 1*) líšiacich sa časovou dĺžkou realizácie vyrovnávania veku odchodu do dôchodku žien a mužov na 60 rokov a v tretej alternatíve, označenej ako alternatíva 2, v ktorej je realizované zavedenie jednotného veku odchodu do dôchodku všetkých žien vo veku 60 rokov a zároveň  postupné zvyšovanie veku odchodu do dôchodku mužov na 63 rokov. 

Materiál bol zaslaný na medzirezortné pripomienkové konanie všetkým ministerstvám a ostatným ústredným orgánom štátnej správy, ako aj ďalším vybraným orgánom a organizáciám. Z celkového počtu 43 pripomienkujúcich subjektov k materiálu uplatnilo pripomienky 12 subjektov, 29 subjektov neuplatnilo žiadne pripomienky a 2 subjekty sa k materiálu nevyjadrili. Z pripomienkujúcich subjektov odporučilo 6 subjektov alternatívu 1, alternatívu 1* odporučilo 12 subjektov, 4 subjekty odporučili alternatívu 2 a 1 subjekt kombináciu alternatív 1* a 2.

Odôvodnené pripomienky vecného charakteru boli zapracované do materiálu. Ministerstvo vnútra SR, Generálne riaditeľstvo Zboru väzenskej a justičnej stráže a Slovenská informačná služba uplatnili zásadnú pripomienku k otázke univerzálnosti systému sociálneho poistenia a zachovania hranice veku odchodu do dôchodku pre príslušníkov Policajného zboru, Slovenskej informačnej služby a Zboru väzenskej a justičnej stráže SR vo výške 55 rokov. Ministerstvo práce, sociálnych vecí a rodiny považuje zavedenie princípu univerzálnosti do systému sociálneho poistenia za nevyhnutné, napokon aj v Programovom vyhlásení vlády SR vláda SR deklarovala vybudovanie univerzálneho systému sociálneho poistenia. Objektívne existujúce sociálne dopady osobitných znakov profesionálnej vojenskej služby a služby v ozbrojených zboroch je možné riešiť v rámci nadstavbových systémov nadväzujúcich na univerzálny základný systém sociálneho poistenia. Podrobnejšie vyhodnotenie pripomienkového konania je spracované v predkladanom materiáli.
Na rokovaní Rady hospodárskej a sociálnej dohody Slovenskej republiky dňa               31. augusta 2001 Asociácia zamestnávateľských zväzov a združení Slovenskej republiky odporučila úpravu veku odchodu do dôchodku podľa alternatívy 2, Konfederácia odborových zväzov Slovenskej republiky odporučila prijať alternatívu 1*. Ministerstvo práce, sociálnych vecí a rodiny Slovenskej republiky považuje alternatívu 1* za alternatívu, ktorá by nevyriešila problémy finančnej stability systému sociálneho poistenia a v rámci reálneho zhodnotenia možností konsenzu v otázke zvýšenia veku odchodu do dôchodku odporúča alternatívu 1, pričom z hľadiska vybilancovanosti celkového systému sociálneho poistenia by bola vhodná alternatíva 2.